‏י"א שבט תשפ"ג

‏02 פברואר 2023

לכבוד

עו"ד אלעד מן

**יועץ משפטי – תנועת "הצלחה"**

שלום רב,

**הנדון: בקשה לקבלת מידע מכוח חוק חופש המידע, תשנ"ח 1998 –**

בקשת חופש מידע - דוחות ביקורת פנים

ראשית, אני מודה על פנייתך אלינו.

בבקשת המידע שהעברת אלינו, ביקשת לקבל פירוט דוחות ביקורת הפנים שנערכו במשרד לשנים 2019, 2020 ו 2021 (לרבות פירוט תאריך עריכת הדוח, נושא הדוח, עורכי הביקורת ומספר העמודים בדוח).

לאחר בירור הבקשה שבנדון אל מול היחידה המקצועית הרלוונטית, קרי אגף הביקורת הפנימית, נמסר לך המידע המבוקש – אשר רוכז ואוגם בקובץ אקסל, זאת על מנת להיענות לבקשתך, לקבלו בתצורה ברת חיפוש.

לאחר קבלת המידע, שבת ופנית למשרדנו בבקשה לקבל את דוחות הביקורת הבאים:

1. **מינהל חירום - ניהול החזקת מלאי מזון לשעת חירום**
2. **פעילות היחידה לקידום השקעות זרות invest in Israel**
3. **טיפול בבקשות לקבלת פטור לפי סעיף 2(ג)(2) לצו יבוא חופשי**
4. **ביצוע פיקוח ואכיפה במסחר על ידי מינהל אכיפה ומדידה**
5. **מסלול מענקים ברשות להשקעות ולפיתוח התעשייה והכלכלה**

בראשית הדברים ידגיש המשרד כי מתבצע מעקב סדור אחר תיקון ליקויים שעלו בדוחות הביקורת הפנימיים ומרבית מהמלצות הביקורת הפנימית שאומצו על ידי מנכ"ל המשרד - תוקנו או שמצויים בתהליכי תיקון.

במענה לבקשתך ולאחר בדיקה אל מול היחידות המקצועיות הרלוונטיות אשר בעניינן הוכנו הדוחות, לרבות קבלת התייחסותו של האגף לביקורת הפנים, כמו גם בהתאם להנחיות הלשכה המשפטית במשרדנו – הכלכלה והתעשייה, אבקש להשיבך בדברים, כדלקמן:

ראשית ולאחר בחינה מעמיקה של המידע המצוי בדוחות, הן מול מבקרת הפנים של המשרד והן מול היחידות המקצועיות הרלוונטיות, כמו גם הצוותים המשפטיים המנחים את עבודתם, לרבות הדסק המשפטי המלווה את תחום חופש המידע, הוחלט להעביר לעיונך את תמציות דוחות הביקורת, תוך השמטת / השחרת מידע אשר חוסה תחת סייגי חוק חופש המידע (להלן: "החוק"), בהלימה לסע' 11 לחוק והכל כפי שיפורט בהמשך, לכל תמצית בנפרד, למעט לגבי דוח הביקורת הפנימית בנושא פעילות היחידה לקידום השקעות זרות invest in Israel, מהסיבות שיפורטו בהמשך.

מסירת התמציות, עולה בקנה אחד עם האמור בעע"מ 6013/04 מדינת ישראל, משרד התחבורה נ' חברת החדשות הישראלית בע"מ, פ"ד ס(4) 60; פיסקה 31 לפסק-הדין, לפיו ניתן לפרסם תמצית מן הדוח באופן שישרת את זכות הציבור לדעת בלי לפגוע בצורך להבטיח את קיומו התקין של הליך הביקורת הפנימית.

להלן פירוט החלטת המשרד:

1. **טיפול בבקשות לקבלת פטור לפי סעיף 2(ג)(2) לצו יבוא חופשי**

מצ"ב תמצית הדוח אשר הובאה במלואה ללא כל השחרה.

1. **מינהל חירום - ניהול החזקת מלאי מזון לשעת חירום**

מצ"ב תמצית הדוח. זה המקום להדגיש כי עסקינן בדוח אשר מפרט את התנהלות המשרד בכל הנוגע לאחזקת מלאי מזון אשר בעת חירום עתיד לשרת את האוכלוסייה האזרחית. לאור האמור הרי שהמשרד פרסם חלק מן הדוח אך חלקים הוסתרו לאור סעיף 9(א)(1) לחוק. כמו כן, הוסתרו חלקים אחרים בשל סעיף 9(א)(3) לחוק, סעיף 9(א)(4) לחוק, סעיף 9(ב)(1) לחוק, סעיף 9(ב)(2) לחוק, סעיף 9(ב)(4) לחוק, סעיף 9(ב)(6) לחוק, סעיף 9(ב)(7) לחוק וסעיף 9(ב)(8) לחוק.

1. **פעילות היחידה לקידום השקעות זרות invest in Israel**

בנוגע לדוח הביקורת הפנימית על פעילות היחידה לקידום השקעות זרות - invest in Israel הרי שבעקבות שינוי המבנה הארגוני ושילוב העובדים ביחידה אחרת מוביל לכך שמרבית מההמלצות בדוח הביקורת הפכו ללא רלוונטיות.

יתר על כן, חלקים עיקריים מהדוח מתייחסים לנושאים ארגוניים פנימיים וחשיפתם עלולה לפגוע בפרטיותם של עובדים שחלקם אף אינם עובדי המשרד כיום. לפיכך הדוח לא נמסר על ידי המשרד לאור הטעמים האמורים בסעיף 9(א)(3) לחוק, סעיף 9(ב)(1) לחוק וסעיף 9(ב)(4) לחוק. יחד עם זאת יובא האמור ברישא של תמצית הדוח כדלקמן:

"*במסגרת תוכנית העבודה השנתית ערך אגף הביקורת הפנימית במחצית השניה של שנת 2019 ביקורת בנושא פעילות היחידה לקידום השקעות זרות – Invest in Israel (להלן: היחידה).*

 *היחידה הינה חלק מהרשות לשיתוף פעולה תעשייתי וקידום השקעות זרות (להלן: הרשות).*

*הביקורת בוצעה באמצעות משרד רו"ח ליאון אורליצקי ושות'*

*טיוטת הדוח הופצה ביום 1.3.2020 לגורמים הבאים: מנהלת הרשות, יועמ"שית המשרד, חשב המשרד וקיטועים ממנה הופצו למנהל הרשות להשקעות ולפיתוח התעשייה והכלכלה, למנהל מינהל סחר חוץ, ליו"ר רשות החדשנות, לסמנכ"ל בכיר למינהל ומש"א, לסמנכ"לית אסטרטגיה ותכנון מדיניות ולמנהל מינהל תעשיות*".

1. **ביצוע פיקוח ואכיפה במסחר על ידי מינהל אכיפה ומדידה**

מצ"ב תמצית הדוח. זה המקום לציין כי הדוח עוסק, בין היתר, בפירוט פעולות האכיפה הפלילית שמבצע המשרד ובשל כך הושחרו חלקים בתמצית הדוח מן הסייגים האמורים בסעיף 9(ב)(8) לחוק, סעיף 9(ב)(1) לחוק, סעיף 9(ב)(2) לחוק, סעיף 9(ב)(4) לחוק וסעיף 9(ב)(7) לחוק.

1. **מסלול מענקים ברשות להשקעות ולפיתוח התעשייה והכלכלה**

מצ"ב תמצית הדוח אשר נמסר ברובו למעט ההשחרות שהושחרו מן הטעמים האמורים בסעיף 9(ב)(1) לחוק, סעיף 9(ב)(2) לחוק, סעיף 9(ב)(4) לחוק, סעיף 9(ב)(7) לחוק וסעיף 9(ב)(8).

ככל שיידרש מידע בנושאים הרלוונטיים לתחומי אחריותו של משרד הכלכלה והתעשייה, אשמח להיות לך לעזר גם בעתיד.

בברכה

יוסי זולפן,

 הממונה על חוק חופש המידע

 משרד הכלכלה והתעשייה

העתק: גב' ליאת שלם, המבקרת הפנימית

מר גיל ארז, יועץ בכיר למנכ"ל

עו"ד מורן הרשקוביץ, ממונה תחום מטה וחופש המידע, הלשכה המשפטית